b"\n_START_ARTICLE_\nPartit de la Nacion Occitana\n_START_SECTION_\nHist\xc3\xb2ria\n_START_PARAGRAPH_\nFontan el bast\xc3\xad com a formaci\xc3\xb3 independentista i etnista, que proposava la uni\xc3\xb3 de les classes occitanes per a l'alliberament nacional en un vague etnicisme d'inspiraci\xc3\xb3 marxista i llibert\xc3\xa0ria. El seu eco social i milit\xc3\xa0ncia ja eren redu\xc3\xafdes d'entrada, i aviat entraria en crisi perqu\xc3\xa8, en donar suport als independentistes algerians, indirectament, el donava a Charles de Gaulle. Aquest fet permetr\xc3\xa0 que tant Rob\xc3\xa8rt Lafont com certs secors eixits de l'Institut d'Estudis Occitans (IEO) prenguin m\xc3\xa9s protagonisme pol\xc3\xadtic. El 1961 Fontan va compondre Etnisme, vers un nacionalisme humanista, on afirma que l'estatitzaci\xc3\xb3 i independ\xc3\xa8ncia de totes les \xc3\xa8tnies havia d'estar associada amb una entesa internacional, on la llengua decidiria el criteri d'\xc3\xa8tnia i naci\xc3\xb3. El 1969 compondr\xc3\xa0 La llengua occitana dins la lluita per l'alliberament nacional, on afirma que la llengua materna considerada com a l'\xc3\xadndex sint\xc3\xa8tic de la naci\xc3\xb3, ha de ser purificada de tota aportaci\xc3\xb3 estrangera. I pel que fa als immigrants, els restaven tres solucions: retorn al pa\xc3\xads d'origen, quedar-se com a estrangers o quedar-se i acceptar la llengua del pa\xc3\xads._NEWLINE_El partit, per\xc3\xb2, tindr\xc3\xa0 posicions contradict\xc3\xb2ries. Per una banda, un membre del PNO fou empresonat per donar suport al FLN._NEWLINE_Per altra banda, el PNO va evolucionar vers un marxisme-leninisme tercermundista, per\xc3\xb2, que no li va fer guanyar adeptes i fins i tot pat\xc3\xad l'escissi\xc3\xb3 del Comitat Socialista Occitan d'Alliberament dirigit per P\xc3\xa8ire Maclouf. La seva participaci\xc3\xb3 pol\xc3\xadtica va llanguir aleshores._NEWLINE_Franc\xc3\xa9s Fontan va morir el 1979 i fou substitu\xc3\xaft per Jaume Ressaire. Des dels anys 1980, el PNO ha abandonat progressivament la seva orientaci\xc3\xb3 marcadament revolucion\xc3\xa0ria. Avui el seu president Jaume Ressaire reivindica una orientaci\xc3\xb3 privilegiant una unitat te\xc3\xb2rica entre nacionalistes de diversos or\xc3\xadgens pol\xc3\xadtics, per\xc3\xb2 rebutjant els extremistes de dretes i d'esquerres._NEWLINE_Molt de temps el PNO rebutj\xc3\xa0 participar en les eleccions regionals franceses, cosa que els va marginar encara m\xc3\xa9s en profit del Partit Occit\xc3\xa0, que en va treure profit. A les eleccions regionals franceses de 2004 a Llenguadoc-Rossell\xc3\xb3 va participar en la Liste Occitanie, Catalogne, Pays Basque amb Christian Lacour, per\xc3\xb2 nom\xc3\xa9s assol\xc3\xad l'1,27% dels vots. El partit no ha presentat candidat a les eleccions de 2010.\n_START_SECTION_\nLo Lugarn\n_START_PARAGRAPH_\nLo Lugarn. Tribuna per l'Occit\xc3\xa0nia liura \xc3\xa9s l'\xc3\xb2rgan del Partit Nacionalista Occit\xc3\xa0. Fundat per Franc\xc3\xa9s Fontan el 1970, s'edita a Agen i t\xc3\xa9 periodicitat trimestral. Origin\xc3\xa0riament era totalment en franc\xc3\xa8s, per\xc3\xb2 darrerament publica la meitat del text en occit\xc3\xa0. La seva tem\xc3\xa0tica \xc3\xa9s de milit\xc3\xa0ncia occitanista i ha publicat alguns n\xc3\xbameros especials dedicats a Cantalausa, Frederic Mistral, el pensament pol\xc3\xadtic de Franc\xc3\xa9s Fontan o el dedicat al 50\xc3\xa8 aniversari del Partit Nacionalista Occit\xc3\xa0."